Στέφανος Κορκολής

Ο Στέφανος Κορκολής (Αθήνα, 12 Σεπτεμβρίου 1960) είναι Έλληνας συνθέτης, πιανίστας και ερμηνευτής.

 Νεανικά χρόνια 
Γεννήθηκε στην Αθήνα και μεγάλωσε στα Πατήσια. Θείος του ήταν ο Μίμης Πλέσσας, ενώ παππούς του ο Διονύσιος Κορκολής. Ο Κορκολής από την ηλικία των τεσσάρων χρονών είχε την ικανότητα να απομνημονεύει με μεγάλη ευκολία κομμάτια κλασικής μουσικής και να τα αναπαράγει στο πιάνο σχεδόν αυτούσια.

 Σπουδές 
Ξεκίνησε τις σπουδές του στο Ωδείο Αθηνών υπό την καθοδήγηση της Μαρίκας Παπαϊωάννου και υπό τη διδασκαλία της Φοίβης Βάλληνδα, απ’ όπου απέκτησε το δίπλωμα πιάνου και αμέσως μετά ταξίδεψε στο Παρίσι για να συνεχίσει τις σπουδές του –με υποτροφία του γαλλικού κράτους– δίπλα στην διεθνούς φήμης πιανίστα Ιβόν Λεφεμπίρ. Εκεί παρακολούθησε ταυτόχρονα μαθήματα σύνθεσης, ενορχήστρωσης, διεύθυνσης ορχήστρας και μουσικής κινηματογράφου, ενώ είχε τη χαρά και την τιμή να παρακολουθήσει σεμινάρια με τους σπουδαίους συνθέτες Πιερ Μπουλέζ και Άστορ Πιατσόλα, αλλά και με άλλους φημισμένους δασκάλους της μουσικής. Κατά τη διάρκεια της παραμονής του στο Παρίσι γνώρισε τη διάσημη Αργεντινή πιανίστα Μάρτα Άργκεριτς, με την οποία τον ένωσαν δεσμοί φιλίας και αμοιβαίας καλλιτεχνικής εκτίμησης. Χάρη στη Μάρτα γνώρισε τον Βλαντίμιρ Χόροβιτς και κατά τη διάρκεια της σύντομης μαθητείας του δίπλα του, ο Στέφανος έμαθε για την πραγματική αξία της μουσικής, διδάχτηκε τεχνικές που μόνο ένας μουσικός αυτού του επιπέδου θα μπορούσε να του μεταγγίσει.

Στο μεταξύ ο Στέφανος ολοκλήρωσε τις σπουδές του στο Ωδείο του Παρισιού και στην École Normale de Μusique και επιπλέον κέρδισε το πρώτο βραβείο καλύτερης μουσικής σύνθεσης για σύγχρονο μπαλέτο στο Διεθνές Φεστιβάλ της Βαλ-ντε-Μαρν (Val-de-Marne).

 Οικογένεια 
Ο Στέφανος Κορκολής έχει παντρευτεί δύο φορές. Πρώτος γάμος ήταν με τη Βικτώρια Καϊματζόγλου από το 2002 μέχρι το 2007 όπου πήρανε διαζύγιο. Είναι σε δεύτερο γάμο με την Σβετλάνα Γκέιμαν από το 2012.

 Επαγγελματική καριέρα 
Ανήκει στο δυναμικό της Panik Entertainment Group, στο label της Panik Oxygen, από την οποία, το 2018, κυκλοφόρησε το δίσκο «Θα 'θελα αυτήν την μνήμη να την πω», με 21 συνθέσεις σε ποιήματα του Κωνσταντίνου Π. Καβάφη. Ο δίσκος, που απέσπασε εξαιρετικά σχόλια από κριτικούς και μελετητές του σπουδαίου Αλεξανδρινού ποιητή, έγινε χρυσός.

 Υπόθεση του βίντεο με ανήλικη 
Στις 2 και 5 Δεκεμβρίου του 1999, στις εκπομπές του δημοσιογράφου Μάκη Τριανταφυλλόπουλου «Κίτρινος Τύπος» και «Ζούγκλα», προβλήθηκε απόσπασμα βίντεο στο οποίο φαίνεται ο τραγουδιστής να συνευρίσκεται ερωτικά με νεαρή σε ηλικία γυναίκα. Ο δημοσιογράφος κατηγόρησε τον Στέφανο Κορκολή ότι είχε συνάψει ερωτική σχέση με 15χρονη ανήλικη και ότι έκανε μαζί της χρήση ναρκωτικών ουσιών. Η υπόθεση πήρε μεγάλες διαστάσεις στην επικαιρότητα της εποχής. Ο τραγουδιστής δεν μηνύθηκε τελικά για αποπλάνηση της ανήλικης, ούτε για την δημιουργία του βίντεο εν αγνοία της, αλλά διώχθηκε για αδικήματα σχετικά με την κατοχή, διάθεση και χρήση ναρκωτικών κατηγορίες για τις οποίες αθωώθηκε. Ο ίδιος κατέθεσε μηνύσεις εναντίον του Τριανταφυλλόπουλου για δυσφήμιση.

 παραπομπές 

Κατηγορία:Έλληνες τραγουδοποιοί
Κατηγορία:Έλληνες πιανίστες
Κατηγορία:Έλληνες συνθέτες
Κατηγορία:Απόφοιτοι του Ωδείου Αθηνών